## Susana Camarero destaca el compromís del Consell amb la cooperació, la dignitat humana i el multilateralisme

*** La vicepresidenta primera i consellera de Servicis Socials, Igualtat i Vivenda assistix a la presentació regional de l’Informe de desenrotllament humà 2025 del Programa de Nacions Unides per al Desenrotllament
* La Generalitat organitza un acte a València per a presentar per primera vegada este document, coincidint amb el 80é aniversari de la Carta de les Nacions Unides**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat el compromís del Consell amb la cooperació, la dignitat humana i el multilateralisme, durant la seua participació en la jornada ‘Nous horitzons per al desenrotllament humà’.

L’acte, organitzat per la Generalitat en col·laboració amb el Programa de Nacions Unides per al Desenrotllament (PNUD) amb motiu del 80é aniversari de la Carta de les Nacions Unides, ha marcat una fita històrica, al convertir-se la Comunitat Valenciana en la primera regió del món que acull acollir la presentació de l’Informe de desenrotllament humà 2025, el document de referència de Nacions Unides que avalua el progrés mundial des d’una perspectiva centrada en les persones.

Durant la seua intervenció, Camarero ha subratllat que este reconeixement “demostra que els territoris també som actors globals, capaços de transformar els grans desafiaments en solucions concretes per a les persones”.

La vicepresidenta primera també ha destacat el fet que el PNUD haja triat València: “és un orgull i un testimoniatge del ferm compromís d’esta terra amb la cooperació, la dignitat humana i la solidaritat entre els pobles”.

Així mateix, Camarero ha reafirmat el compromís del Consell amb les Nacions Unides, recordant la recent trobada del president de la Generalitat, Carlos Mazón, amb el cap de la base de l’ONU a Quart de Poblet, Michel Bergeron. A més, Camarero ha afegit que “este Consell aposta per reforçar la nostra col·laboració amb el sistema multilateral, ampliant les instal·lacions del centre de Quart de Poblet i millorant les infraestructures que consoliden la Comunitat com a territori estratègic del sistema de Nacions Unides”.

En eixe sentit, ha destacat que la Generalitat treballa activament perquè València es convertisca en seu del PNUD i per a atraure nous equips tecnològics d’ACNUR a la base de Nacions Unides a Quart de Poblet, un projecte que suposarà “una oportunitat per a generar ocupació qualificada i projectar la Comunitat Valenciana en el mapa internacional del desenrotllament humà”.

Igualment, la vicepresidenta primera i consellera de Servicis Socials, Igualtat i Vivenda ha recordat que la Comunitat Valenciana “ha demostrat, una vegada i una altra, que la cooperació no és només una política pública, sinó una manera d’entendre la convivència i una senya d’identitat del nostre poble”.

Fecha: 24/10/2025